Video: Vrou verjaag krokodil met haar plakkie‘n Skermskoot uit die video ŉ Video waarin ŉ vrou van Northern Territory in Australië ŉ krokodil met haar plakkie verjaag, word wyd op sosiale media versprei. Beeldmateriaal wys hoe die vrou langs die East Alligator-rivier, ŉ voedingsgrond vir krokodille in die omgewing, saam met haar hond staan, voordat die krokodil sy neus by die water uitsteek en hulle nader. Dié rivier vloei deur die Kakadu nasionale park. Die video is geneem deur Lundon Anlezark, ŉ toeris wat die krokodille besoek het. Volgens Gary Lindner, ŉ Kakadu nasionale park-woordvoerder, kom krokodille gereeld na dié oewer aan die einde van elke droë seisoen om vis in die vlak water te vang en te vreet. Linder sê die park is raadop met toeriste se nalatige gedrag by die krokodille. “Daar is altyd iemand wat te ver gaan en dan val die krokodil aan. Dit is belangrik om te onthou dit is roofdiere en hoogs gevaarlik om so naby kennis met hulle te maak,” het hy gesê. Meer as 120 krokodille is in ŉ onlangse opname in dié rivier getel. Bron: BBC, The Guardian https://youtu.be/yNPxKfX4ACE